
Ακτιβίστριες, ζωγράφοι, τραγουδιστές, επιστήμονες, συγγραφείς.
Γυναίκες και άντρες από τους οποίους έχουμε πολλά να μάθουμε… ζωγραφίζοντας!
Ένα νέο βιβλίο με ήρωες από τις σειρές μικρά κορίτσια με ΜΕΓΑΛΕΣ ΙΔΕΕΣ και μικρά αγόρια με ΜΕΓΑΛΕΣ ΙΔΕΕΣ κυκλοφορεί από τις Εκδόσεις Παπαδόπουλος. Οι δύο εξαιρετικά επιτυχημένες «δίδυμες» σειρές έχουν ήδη πουλήσει περισσότερα από 1.500.000 αντίτυπα και έχουν μεταφραστεί σε 17 γλώσσες σε όλο τον κόσμο. Περιλαμβάνουν σύντομες εικονογραφημένες βιογραφίες σημαντικών προσώπων όπως η Όντρεϊ Χέπμπορν, ο Στίβεν Χόκινγκ, η Ρόζα Παρκς κ.ά. Ο νέος τίτλος της ξεχωριστής αυτής οικογένειας, 15 κορίτσια και αγόρια ΜΕ ΜΕΓΑΛΕΣ ΙΔΕΕΣ: Χρωματίζω και μαθαίνω, περιλαμβάνει μερικά από αυτά τα σπουδαία πρόσωπα που άλλαξαν με τις ιδέες και τις πράξεις τους τον κόσμο. 

Το βιβλίο περιλαμβάνει δεκαπέντε βιογραφίες και αντίστοιχες χρωμοσελίδες για τους μικρούς μας φίλους, που όχι μόνο θα έχουν την ευκαιρία να διαβάσουν για τις ζωές και το έργο σημαντικών προσωπικοτήτων, αλλά θα χρωματίσουν και θα διακοσμήσουν όπως εκείνοι θέλουν την εικονογράφηση. Μέσα από το υπέροχο κείμενο της Sanchez Vegara Isabel Maria, εμπνεύστριας των δυο σειρών, μαθαίνουμε τη διαδρομή σπουδαίων ανθρώπων, μια διαδρομή που φωτίζει η χαρούμενη εικονογράφηση μέσα από εικόνες διαφορετικών εικονογράφων, και η οποία θα δώσει την ευκαιρία στους αγαπημένους μας φίλους να βουτήξουν στα χρώματα και να ζωντανέψουν τον Ντέιβιντ Μπόουι, τη Φρίντα Κάλο, τον Μπρους Λι, τον Μάρτιν Λούθερ Κινγκ Τζούνιορ, την Αγκάθα Κρίστι και πολλές άλλες ξεχωριστές προσωπικότητες. 

	Η συγγραφέας

	H Maria Isabel Sanchez Vergara γεννήθηκε στη Βαρκελώνη και είναι συγγραφέας και creative director. Ήθελε από μικρή να γίνει συγγραφέας αλλά όταν μεγάλωσε κατέληξε στον χώρο της διαφήμισης. Πριν από μερικά χρόνια αποφάσισε να κάνει αυτοέκδοση σε ένα έργο που επεξεργαζόταν πολύ καιρό. Άνοιξε ένα μικρό e-shop και τοποθέτησε μερικά βιβλία σε καταστήματα της γειτονιάς της. Σύντομα, είχε πουλήσει όλα τα αντίτυπά της. Έκτοτε την πλησίασαν αρκετοί εκδοτικοί οίκοι και έτσι η Maria Isabel άρχισε να γράφει πιο εντατικά. Σήμερα είναι πιο γνωστή ως συγγραφέας των σειρών μικρά κορίτσια με ΜΕΓΑΛΕΣ ΙΔΕΕΣ και μικρά αγόρια με ΜΕΓΑΛΕΣ ΙΔΕΕΣ. Κάθε βιβλίο αναφέρει την ιστορία της παιδικής ηλικίας του εκάστοτε ήρωα ή ηρωίδας με έναν διασκεδαστικό, άμεσο τρόπο, που επιτρέπει στους μικρούς  αναγνώστες να ταυτιστούν.

